*Lackfi János*

**Hittanlecke**

– És akkor özönvíz áradt a földre,

– mesélte a tanító néni –,

hogy elpusztítsa az embereket,

akik folyton becsapták egymást, és

dulakodtak, a jobb helyzetűek

mindent elszedtek a rosszabb helyzetűektől,

akik meg próbáltak mindent visszalopni.

Hogy a sokféle tiritarka állat kárba ne vesszen,

Noénak össze kellett gyűjteni bárkájára

mindegyikből egy-egy párat.

Vitt magával például

elefántot és csimpánzot, rókát és borzot.

– Tudtok-e mondani érdekes állatokat?

– Flamingó, pingvin, hattyú – feleltek kórusban

a jobb helyzetű gyerekek.

– Csirke, disznó, borjúpörkölt – feleltek kórusban

a rosszabb helyzetű gyerekek.

– Hát olyan állatokat tudtok-e mondani,

amelyeket Noé helyében nem vittetek

volna fel a bárkába?

– Oroszlán, cápa, vérfarkas – feleltek kórusban

a jobb helyzetű gyerekek.

– Patkány, csótány, tetű – feleltek kórusban

a rosszabb helyzetű gyerekek.

– Amikor elmúlt az árvíz, és a szárazföldre kiküldött

galamb csőrében a remény olajágával tért vissza

a bárkára, Noé az Ararát hegyén partra szállt,

és állataival birtokba vette a megtisztult világot.

Utódai idővel elszaporodtak, a mai napig

lopnak, csalnak és dulakodnak, belőlük lettek

a mai jobb és rosszabb helyzetű családok.